Stesen LRT Sri Petaling

Stesen LRT Sri Petaling ialah stesen LRT yang terletak di Sri Petaling, Kuala Lumpur, Malaysia dimana perkhidmatan Laluan Sri Petaling berkhidmat di stesen ini. Ketika stesen ini dibuka, stesen ini dinamakan Stesen LRT Komanwel sempena acara Sukan Komanwel 1998. Sebelum projek Sambungan Jajaran LRT siap pada tahun 2015, stesen ini merupakan terminal selatan bagi Laluan Sri Petaling. Sri Petaling juga merupakan nama bagi laluan LRT ini. Stesen ini dibuka kepada awam pada 11 Julai 1998.

Ciri-ciri stesen

Lokasi
Stesen ini terletak di sepanjang Sungai Kuyoh di Sri Petaling, Kuala Lumpur. Terdapat beberapa persimpangan lebuh raya berhampiran stesen ini iaitu Persimpangan Awan Kecil  Lebuhraya Shah Alam (KESAS) dan Persimpangan Bukit Jalil  Lebuhraya MEX. Juga terletak berhampiran stesen ini adalah kompleks kondominium Vista Komanwel, kondominium Covillea Bukit Jalil, Universiti Perubatan Antarabangsa dan kawasan perumahan Sri Petaling.

Pelan stesen

Stesen ini adalah stesen bawah permukaan dimana aras legar terletak di atas aras platform. Stesen ini mempunyai dua platform sisi untuk perkhidmatan Laluan Sri Petaling. Terdapat kemudahan bagi Orang Kurang Upaya (OKU) seperti tanjakan, blok sentuh di lantai dan lif. Selain itu, terdapat sebuah kawasan parkir terbuka yang disediakan oleh Majlis Sukan Negara (MSN). dan rak basikal yang boleh memuatkan sehingga 20 basikal.

Rujukan

Laluan Sri Petaling
Stesen RapidKL